b'\n_START_ARTICLE_\nMiran Maru\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini zidarskega mojstra Mirka in u\xc4\x8diteljice Otilije Maru\xc5\xa1i\xc4\x8d rojene Trobec. Osnovno \xc5\xa1olo je obiskoval v Kusto\xc5\xa1iji pri Zagrebu, gimnazijo v Zagrebu in prav tam leta 1951 diplomiral ter 1976 magistriral na Agronomski fakulteti z nalogo o vplivu gojenja s fosforjem in kalcijem na nekatere vinske trte v Slovenskem primorju. Po diplomi je v letih 1951-1959 slu\xc5\xbeboval na Primorskem: posestvo na Aj\xc5\xa1evici (1951-1954), kmetijska \xc5\xa1ola v Lo\xc5\xbeah (1955-1960) in do 1982 na Koprskem: Kmetijski kombinat v Se\xc4\x8di (1961-1970) ter do 1982, ko je stopil v pokoj vodil kooperacijo vrtnin podjetja Droga-Portoro\xc5\xbe. Vodil je dela na urejanju zemlji\xc5\xa1kih kompleksov dru\xc5\xbebenih podjetij in zadrug, predaval pa tudi na vi\xc5\xa1ji kmetijski \xc5\xa1oli v Pore\xc4\x8du. Vklju\xc4\x8dil se je tudi v raziskovalno delo; preu\xc4\x8deval je sadjarstvo in vinogradni\xc5\xa1tvo v Slovenskem primorju. V strokovnih revijah in \xc4\x8dasopisih je objavil nad 250 razprav oziroma \xc4\x8dlankov (npr.: v reviji Moj mali svet: 1978; Refo\xc5\xa1k v\xc4\x8deraj, danes in jutri in Vpliv gnojenja vinogradov na koli\xc4\x8dino in kakovost pridelka grozdja ter 1985 Nekaj misli o pridelovanju marelic na primorskem) ter predaval na strokovnih sre\xc4\x8danjih. Maru\xc5\xa1i\xc4\x8d ima velike zasluge za dvig primorskega vinarstva.'